ওয়েব ডেস্ক: মেয়ে জামাইয়ের অ্যাকাউন্টে পুরনো নোট জমা দিয়েছিলেন বাবা। অভিযোগ সেই টাকার আত্মসাত্‍ করতে চেয়েছিল জামাই। লোভের বলি হল মেয়ে। বেহালার শিবরামপুরের ঘটনা। মাস তিনেক আগে রেশমি আর রাজকুমারের বিয়ে। অভিযোগ এরপর থেকেই বেহালার রেশমি সাউয়ের ওপর অত্যাচারের শুরু। এরই মধ্যে নোট বাতিলের ঘোষণা। তিন লক্ষ টাকা মতো পুরনো নোটে নগদ ছিল রেশমির বাবা অমিত সাউয়ের। নিজের অ্যাকাউন্ট নেই। তাই অমিত সাউ কিছু টাকা রাখেন মেয়ের অ্যাকাউন্টে। বাকি টাকা ভাগ ভাগ করে রাখেন জামাই রাজকুমারের একাধিক অ্যাকাউন্টে। অভিযোগ, তারপর অত্যাচার চরমে ওঠে। রাজকুমার সাউ টাকাটা হজম করে ফেলতে চেয়েছিল বলে অভিযোগ পরিবারে। সোমবার বিদ্যাসাগর হাসপাতালে রেশমি সাউয়ের দেহ নিয়ে যান শ্বশুরবাড়ির লোকরা। তাঁদের দাবি, গলায় দড়ি দিয়ে আত্মঘাতী হয়েছেন ওই মহিলা। যদিও রেশমির বাপের বাড়ির অভিযোগ, টাকার লোভেই খুন করা হয়েছে তাদের মেয়েকে। রাজকুমার সহ তিনজনকে গ্রেফতার করেছে মহেশতলা থানার পুলিস। ঘটনার তদন্ত শুরু হয়েছে।